നോട്ട് നിരോധനത്തിൽ ഭരണകൂടത്തിനെതിരെ ആഞ്ഞടിച്ച് ചലച്ചിത്രതാരം പ്രകാശ് രാജ് . നോട്ട് നിരോധനത്തെ നമ്മുടെ കാലത്തെ വലിയ മണ്ടത്തരമെന്ന് വിശേഷിപ്പിച്ച പ്രകാശ് രാജ് സർക്കാർ ക്ഷമാപണം നടത്തണമെന്ന് ആവശ്യപ്പെട്ടു . രാജ്യത്ത് 500,1000 നോട്ടുകൾ നിരോധിച്ച് പ്രധാനമന്ത്രി പ്രഖ്യാപനം നടത്തിയതിൻറെ വാർഷികത്തിലാണ് നടൻറെ ആവശ്യം . ട്വിറ്ററിലാണ് ദേശീയ പുരസ്കാര ജേതാവായ പ്രകാശ് രാജ് വിമർശനം ഉന്നയിച്ചത് . 2016 നവംബർ എട്ടിനാണ് അപ്രതീക്ഷിതമായി രാജ്യത്ത് നോട്ടുകൾ നിരോധിച്ചത് . നോട്ട് നിരോധനം അസംഘടിതമേഖലയിലെ ലക്ഷക്കണക്കിന് മനുഷ്യരെ നേരിട്ടു ബാധിച്ചു . നോട്ട് നിരോധനം ധനികർക്ക് കള്ളപ്പണം വെളുപ്പിക്കാൻ അവസരമുണ്ടാക്കിയെന്നും പ്രകാശ് രാജ് വിമർശിച്ചു . ബിജെപി സർക്കാരിനെതിരെയും സംഘപരിവാറിനെതിരെയും കടുത്ത വിമർശനങ്ങൾ ഉന്നയിക്കുന്ന ആളാണ്പ്രകാശ് രാജ് .